Et usikkert og faldende aktiemarked udfordrede de 400 elever fra Handelsgymnasiet Aalborg i Thurøgade, der dyster i  aktiehandel.

Mandag formiddag var der aktiehandel på skoleskemaet for eleverne i 1.G på Handelsgymnasiet Aalborg i Turøgade. De næste måneder dyster de i en aktiekonkurrence, der er arrangeret af skolen. - Ét af de helt store fokusområder på Handelsgymnasiet er naturligvis økonomi. Og netop aktier spiller en stor økonomisk værdi i vores samfund. Det er derfor vigtigt, at eleverne lærer om aktieverdenen, og hvordan aktiekurserne påvirkes af mange forskellige faktorer, fortæller underviser Søren Mortensen, der er én af initiativtagerne til aktiedysten på Handelsgymnasiet i Aalborg. Søren Mortensen forestiller sig, at flere i fremtiden vil kaste sig over aktieinvesteringer. Kvinderne klarer sig bedst Det er ikke elevernes egne penge, men fiktive beløb, der står for skud i aktiehandlen. Hver klasse har fået tildelt 225.000 fiktive kroner, som de frit kan investere i aktier. Klassen med det største afkast til februar vinder konkurrencen. - Det giver et godt indblik, uden at ens egne penge er på spil. Man får et indtryk af, hvor hurtig en drejning, det egentlig kan tage. Lige pludselig falder det meget, og så stiger det, siger Nicklas Overgaard Bach, der er elev på Handelsgymnasiet. Udover konkurrencen mellem klasserne, så har skolen også inddelt elevernes aktiehandel efter køn, fordi mange af de unge mænd i forvejen har aktier og interesserer sig for det. Det fortæller underviser Søren Mortensen. Men indtil videre er det kvinderne, der klarer sig bedst og har det højeste afkast. - Vi piger har gået efter den medicinske strategi og investeret i for eksempel Novo Nordisk og AMBU, hvor jeg tror drengene går mere efter luksusvarer som eksempelvis Netflix, siger Mathilde Jensen, elev i 1.G på Handelsgymnasiet Aalborg Thurøgade. Hun kunne godt forestille sig at investere i aktier i fremtiden. - Jeg synes, det er spændende, at man lærer om noget, man kan brugere videre i livet. Det her er jo en måde, man kan tjene penge på, så jeg kan godt lide, at vi får noget læring i det, siger Mathilde Jensen. En risikabel investering Det er dog ikke uden risici at kaste penge efter aktier, og det vil skolen også forsøge at give eleverne en lektie i. - Det er vigtigt for os, at læringen er i fokus. Vi vil gerne skabe interesse for området, men eleverne skal også kunne forholde sig kritisk og kende til de risici, der er ved aktiehandel. Vi opfordrer ikke til, at eleverne spekulerer hele børneopsparingen bort, siger Søren Mortensen. Og det er noget, der har sat tankerne i gang hos flere af de studerende. - Vi har jo hørt mange, der fejler ved aktiekøb. Så det er også noget, man tænker over. Derfor kan det være godt at vælge det sikre valg, for det kan man tjene på, siger Alberte Vestergaard, elev i 1.G. Selvom det kan være risikabelt, så fastholder Søren Mortensen, at eleverne skal undervises i det: - Der er jo fordele og ulemper ved alt. Før inflationen var der risiko ved at have sine penge stående i banken. Der var man 100 procent sikker på, at de ville tabe i værdi. 14 klasser dyster om at vinde konkurrencen. Undervejs skal eleverne følge deres investeringer tæt, og de kan foretage nye handler på udvalgte datoer. I februar 2023 kåres den endelige vinder, som er klassen med det højeste afkast. Præmien er et restaurantbesøg til hele klassen.